ঠান্ডার মাঝেই ভূমিকম্প! কেঁপে উঠল উত্তর-পূর্বের রাজ্যগুলি

ওয়েব ডেস্ক : একদিকে হাড় কাঁপানো ঠান্ডা। তার মাঝেই এবার ঘটে গেল ভূমিকম্পের (Earthquake) ঘটনা। এর জেরে সকাল সকাল চাঞ্চল্য ছড়াল অসম-সহ উত্তর-পূর্বের রাজ্যগুলিতে। জানা যাচ্ছে, এই ভূমিকম্পের মাত্রা ছিল ৫.১। তবে এই কম্পনের কারণে কোনও হতাহত বা ক্ষয়ক্ষতির খবর পাওয়া যায়নি।

ভারতের জাতীয় ভূমিকম্প পর্যবেক্ষণ সংস্থা ‘ন্যাশনাল সেন্টার ফর সিসমোলজি’ জানাচ্ছে, এদিন ভোর ৪টে ১৭ মিনিট নাগাদ এই কম্পন অনুভূত হয়েছে। এই ভূমিকম্পের কেন্দ্রস্থল ছিল অসমের (Assam) মরিগাঁও জেলা। তেজপুর থেকে ৫৯ কিলোমিটার পশ্চিম-দক্ষিণ-পশ্চিমে এই কম্পন অনুভূত হয় বলে খবর। জানা যাচ্ছে, কম্পনের উৎপত্তিস্থল ছিল মাটি থেকে ৫০ কিলোমিটার নিচে।

আরও খবর : স্কুলে পড়ুয়াদের খবরের কাগজ পড়া বাধ্যতামূলক, কোন রাজ্যে লাগু নিয়ম?

বিশেষজ্ঞরা জানাচ্ছেন, যেখানে এই ভূমিকম্প (Earthquake) হয়েছে সেখানে রয়েছে কোপিলি ফল্ট লাইন। এই ফল্ট লাইনের কারণে অতীতেও একাধিক ভূমিকম্পের ঘটনা ঘটে গিয়েছিল। এদিন ভূমিকম্পের পর আতঙ্কে ঘর ছেড়ে বেরিয়ে আসেন বহু মানুষ। তবে এখনও পর্যন্ত কোনও রকমের ক্ষয়ক্ষতির খবর পাওয়া যায়নি।

ভোর ৪টে ১৭ মিনিট নাগাদ যখন ভূমিকম্প হয়, সেই সময় অনেকেই ঘুমোচ্ছিলেন। কিন্তু তা ভেঙে যায় তীব্র কম্পনের কারণে। ইতিমধ্যে বহু মানুষ একাধিক ভিডিয়ো সমাজমাধ্যমে ছেড়েছেন। এক ভিডিয়োতে দেখা গিয়েছে কম্পনের কারণে নড়ছে সিলিং ফ্যান। জানা যাচ্ছে, এদিন ভোর ৩টে ৩৩ নাগাদ ত্রিপুরাতেও মৃদু কম্পন হয়েছে। এর তীব্রতা ছিল ৩.৩।