ভয়াবহ ভূমিকম্পে কেঁপে উঠল চীন!

ওয়েব ডেস্ক : ভয়াবহ ভূমিকম্পে (Earthquake) কেঁপে উঠল চীন (China)। বৃহস্পতিবার ভারতীয় সময় সকাল সাতটার কিছু পরে চীনের জিনজিয়াং প্রদেশ সহ বেশ কিছু জায়গায় কম্পন অনুভূত হয়েছে বলে খবর। জানা গিয়েছে, কম্পনের মাত্রা ছিল ৬.২। তবে এই ভূমিকম্পের কারণে এখনও পর্যন্ত তেমন ক্ষয়ক্ষতির খবর পাওয়া যায়নি।

বৃহস্পতিবার চীনের ভূমিকম্প কেন্দ্র চায়না আর্থকোয়েক নেটওয়ার্কস সেন্টার এই ভূমিকম্পের তথ্য নিশ্চিত করেছে। তবে বিকেল পর্যন্ত সেখানে কোনও রকমের ক্ষয়ক্ষতির খবর পাওয়া যায়নি বলে জানা গিয়েছে। সচল রয়েছে সেখানকার সব ব্যবস্থা। তবে এই ভূমিকম্পের জেরে এলাকায় আতঙ্ক ছড়িয়ে পড়ে। বাড়ির বাইরে বেরিয়ে আসেন সকলে। অন্যদিকে গত বছরের শুরুতেই ৭.১ মাত্রার ভূমিকম্প হয়েছিল চীনে। সেই ঘটনায় মৃত্যু হয়েছিল ১২৬ জনের।

আরও খবর : মার্কিন বিশ্ববিদ্যালয়ে গণহত্যার ছক! অস্ত্র সহ গ্রেফতার যুবক

চীনের পাশাপাশি এদিন ভূমিকম্প হয়েছে বাংলাদেশেও (Bangladesh)। এদিন সকাল ৬টা ১৪ নাগাদ ভূমিকম্প অনুভূত হয়। কম্পনের মাত্রা ছিল ৪.১। এই ভূমিকম্পের কেন্দ্রস্থল ছিল নারায়নগঞ্জের নরসিংদী জেলায়। মাটি থেকে ৩০ কিলোমিটার গভীরে এই কম্পন অনুভূত হয় বলে খবর। তবে এই ভূমিকম্পের জেরে কোনও রকম ক্ষয়ক্ষতি বা প্রাণহানির ঘটনা ঘটেনি বলেই জানা যাচ্ছে।

গত নভেম্বর মাসেই বাংলাদেশে ৫.৭ মাত্রার ভূমিকম্প হয়েছিল। তার জেরে বিভিন্ন এলাকায় ব্যপক ক্ষতি হয়েছিল। মৃত্যু হয়েছিল অন্তত ১০ জনের। এদিকে বাংলাদেশের রাজধানী ঢাকা ভূমিকম্প প্রবণ এলাকা হিসেবেই পরিচিত। ১৮৬৯ থেকে ১৯৩০ সালের মধ্যে পাঁচবার ভয়াবহ ভূমিকম্প হয়েছিল সেখানে। সেই কম্পনের মাত্রা ছিল ৭ মাত্রার বেশি।