ভূমিকম্পে বিপর্যস্ত বাংলাদেশ, লাফিয়ে বাড়ছে মৃতের সংখ্যা

কলকাতা: শুক্রবার সকালে ভয়াবহ ভূমিকম্পে (Earthquake) বিপর্যস্ত বাংলাদেশ (Bangladesh) । কম্পনের জেরে মুহূর্তে বাড়তে শুরু করেছে মৃত্যুর সংখ্যা। ন্যাশনাল সেন্টার ফর সিসমোলজির তথ্য অনুযায়ী, রিখটার স্কেলে ভূমিকম্পের মাত্রা ছিল ৫.৭ এবং এর উৎসস্থল ছিল বাংলাদেশের নরসিংদী জেলা। পশ্চিমবঙ্গজুড়ে কম্পন অনুভূত হলেও কোনও প্রাণহানি বা ক্ষয়ক্ষতির খবর মেলেনি। তবে ওপার বাংলায় পরিস্থিতি ক্রমেই গুরুতর হচ্ছে।

বাংলাদেশের বিভিন্ন জায়গা থেকে আসছে হতাহতের খবর। সংবাদমাধ্যম প্রথম আলো সূত্রে পাওয়া তথ্য অনুযায়ী, ভূমিকম্পে প্রাণ হারিয়েছেন একাধিক মানুষ এবং আহতের সংখ্যা ছাড়িয়েছে হাজার। দ্য হিন্দুর প্রতিবেদন অনুসারে ঢাকা শহরে চারজন, ভূমিকম্পের কেন্দ্রস্থল নরসিংদীতে পাঁচজন এবং নারায়ণগঞ্জের নদীবন্দর এলাকায় একজনের মৃত্যু নিশ্চিত হয়েছে। গাজীপুরে আতঙ্কে তড়িঘড়ি কারখানা থেকে বেরোতে গিয়ে অন্তত ১০০ শ্রমিক আহত হয়েছেন বলেও জানা গেছে।

আরও পড়ুন: ভারত-পাকিস্তান যুদ্ধে কী কী ফায়দা তুলল চীন? দেখুন স্পেশ্যাল রিপোর্ট

আরমানিটোলা এলাকায় একটি পাঁচতলা ইমারতের রেলিং ও বাঁশের ভারা ভেঙে পড়ে কমপক্ষে তিনজনের মৃত্যু হয়েছে। মৃতদের মধ্যে আছে মাত্র আট বছর বয়সী এক শিশু। গুরুতর আহত অবস্থায় হাসপাতালে নিয়ে গেলে তার বাবাকেও মৃত ঘোষণা করা হয়। অন্যদিকে, নারায়ণগঞ্জ শহরতলিতে দেয়াল ধসে মৃত্যু হয়েছে আরও এক শিশুর, তার মা আশঙ্কাজনক অবস্থায় হাসপাতালে চিকিৎসাধীন।

বাংলাদেশজুড়ে ভয় ও আতঙ্ক এখনও কাটেনি। উদ্ধারকাজ চলছে যুদ্ধকালীন তৎপরতায়। ভূমিকম্পের পর বড় ধরনের ক্ষয়ক্ষতির আশঙ্কায় বিভিন্ন বহুতল ভবন, বিপণি ও কারখানায় নিরাপত্তা ব্যবস্থা কড়া করা হয়েছে।